Труман Капоти
Труман Гарсия Капоти (), по-известен само като Труман Капоти, е американски журналист и романист, роден на 30 септември 1924 г. и починал 25 август 1984 г.

Творбите на Капоти са световноизвестни и признати за класика. Най-известното му произведение е Хладнокръвно – романизираната история на един истински убиец. Много от неговите романи, пиеси и истории са екранизирани.

Биография 
Труман Стрекфус Персонс е роден на 30 септември 1924 г. в Ню Орлианс, щата Луизиана в семейството на чиновник. Майка му, спечелила конкурс за красота, го ражда на 16 години. Когато е едва 4-годишен родителите му се развеждат и той прекарва детството си в местене от едни роднини при други. За известно време живее в Алабама, където се запознава с бъдещата създателка на романа Да убиеш присмехулник Харпър Ли, дори служи за вдъхновение на един от персонажите в книгата. В своята самота Капоти се отдава на четене и започва да пише на осемгодишна възраст.

През 1933 г. майката на Труман се омъжва повторно за Джоузеф Капоти – заможен кубински бизнесмен, който осиновява Капоти и той приема неговото име. През 1935 г. се преместват в Ню Йорк. Капоти е записан в престижно училище в Ню Йорк. На 17-годишна възраст напуска училище, за да стане журналист. Започва да пише за влиятелното американско списание Ню Йоркър.

Капоти публикува първия си роман Други гласове, други стаи на 24 години. Сюжетите на тази и на по-късната му творба Арфата на тревите са от живота на децата на Юга в САЩ. И двете имат голям успех.

На 35 години Капоти е силно впечатлен от нашумяло убийство на фермерското семейство Клътър в Гардън Сити, Канзас. Той отразява разследването за списание Ню Йоркър в сътрудничество с Харпър Ли и отблизо проследява ареста, процеса, присъдата и обесването на престъпниците. Убийците са двама скитници, потърсили лесни пари във фермерския дом. Разочаровани от липсата на плячка, те подлагат цялото семейство на психически и физически изтезания, завършили със смърт. Извършителите са екзекутирани през 1965 г., а година по-късно излиза романа Хладнокръвно. В него подробно е пресъздаден животът на всички, свързани с убийството. Капоти нарича творбата си „неизмислен роман“, смесица от факти и фикция – жанр, който той смята за свое изобретение.

През 1976 г. играе ролята на Лайънъл Туейн в комедийния мистериозен филм „Убийство чрез смърт“, по сценарий на Нийл Саймън.

Труман Капоти умира на 59 години на 25 август 1984 г.

Влияние и творчество 
Капоти е един от най-успешните представители на американската литература. Автор е на романи, много разкази и киносценарии.

Снимани са два биографични филма за живота на Капоти и написването на „Хладнокръвно“ – „Капоти“ (2005) с Филип Сиймур Хофман в главната роля и „Infamous“ (2006) с Тоби Джоунс.

Капоти е гей; хомосексуалната ориентация е чест мотив в творбите му.

Библиография (преводи на български език) 

 Хладнокръвно: Достоверен разказ за 4 убийства и последиците им. София: Народна младеж, 1968 [като Т. Къпоути]
 Музика за хамелеони. Разкази и повест, София: Народна култура, 1981
 Сбъднати молитви. Варна: Георги Бакалов, 1989
 Закуска в „Тифани“. София: М.-Л., 1992
 Лятно пътуване. София: Колибри, 2006, ISBN 978-954-529-439-6
 Музите са чути. София: Делакорт, 1997
 Спомен за една Коледа. София: Ланс, 1997
 Дървото на нощта и други истории. София: Колибри, 2009, ISBN 978-954-529-695-6 
 Други гласове, други стаи. София: Колибри, 2010, ISBN 978-954-529-759-5
 Портрети и наблюдения. Превод от английски Венцислав К. Венков. София: Колибри, 2011

Източници

Използвана литература

Външни препратки 

  
 Truman Capote: His Life & Works (Текстове от и за Труман Капоти във в. „Ню Йорк Таймс“) 
 Из „Други гласове, други стаи“, превод от английски Димитър Коцев – Шошо, електронна публикация в Литературен клуб на 5 октомври 2010 г.
 Из „Лятно пътуване“, превод от английски Милена Попова, електронна публикация в Литературен клуб на 20 април 2012 г.
 Из „Закуска в „Тифани“, превод от английски Нели Доспевска, електронна публикация в Литературен клуб на 23 май 2013 г.
 Откъс от „Хладнокръвно“ на Труман Капоти, в. „Дневник“, 26 април 2014
 „Труман Капоти, изящният“, интервю на Пати Хил, „Либерален преглед“, 1 юли 2011
 „Марлон Брандо – един класически портрет“, „Либерален преглед“, 24 март 2009
 Труман Капоти в Литературен свят

Американски журналисти
Американски актьори и актриси
Американски автори на разкази
Писатели постмодернисти
Американски драматурзи
Американски романисти
Гей писатели
ЛГБТ журналисти
ЛГБТ писатели от САЩ
ЛГБТ актьори и актриси
Носители на награда „Едгар“
Родени в Ню Орлиънс
Починали в Лос Анджелис